***Udkast***

til

**Forslag**

til

Lov om ændring af færdselsloven

(Nedsættelse af aldersgrænsen for kørekort til stor knallert)

**§ 1**

I færdselsloven, jf. lovbekendtgørelse nr. 1324 af 21. november 2018, som ændret ved lov nr. 1521 af 18. december 2018, lov nr. 1559 af 18. december 2018 og lov nr. 1563 af 18. december 2018, foretages følgende ændringer:

1. I *§ 56, stk. 2, nr. 1,* indsættes efter »18 år«: »for så vidt angår motorkøretøj« og efter »§ 57,«: »og 16 år for så vidt angår stor knallert«.
2. I *§ 128, stk. 4,* indsættes som 2. pkt.:

»Frakendelsestiden for førerret til stor knallert regnes dog fra afgørelsestidspunktet, jf. dog stk. 5.«

1. I *§ 128* indsættes som stk. 5:

»*Stk. 5*. Er føreren under 16 år på det tidspunkt, hvor en ubetinget frakendelse af førerretten vedtages eller fastslås ved endelig dom, regnes frakendelsestiden for førerret til stor knallert fra den dag, hvor føreren fylder 16 år.«

1. *I § 129, stk. 4,* indsættes som nyt 2. pkt.:

»Er føreren under 16 år på gerningstidspunktet, udskydes det tidspunkt, hvor den pågældende efter sin alder kan erhverve førerret, desuden i 6 måneder, for så vidt angår kørekort med et alderskrav på 16 år.«

2.-4. pkt. bliver herefter 3.-5. pkt.

1. *I § 131, stk. 1,2. pkt.* indsættes efter »at erhverve denne ret«: », og ved anke af en dom, hvorved en person over 16 år, men ikke over 18 år, der ikke har erhvervet førerret til stor knallert, ubetinget er frakendt retten til at erhverve førerret.«

**§ 2**

Loven træder i kraft den 1. juli 2019.

**Indholdsfortegnelse**

1. **Indledning og lovforslagets baggrund**
2. **Undersøgelse fra DTU (Danmarks Tekniske Universitet)**
3. **Nedsættelse af aldersgrænsen for kørekort til stor knallert**

2.1.1 Gældende ret

2.1.2. Transport-, Bygnings- og Boligministeriets overvejelser og den foreslåede ordning

1. **Økonomiske konsekvenser og** implementeringskonsekvenser **for det offentlige**
2. **Administrative konsekvenser for erhvervslivet m.v.**
3. **Administrative konsekvenser for borgerne**
4. **Miljømæssige konsekvenser**
5. **Forholdet til EU-retten**
6. **Hørte myndigheder og organisationer**
7. **Sammenfattende skema**

***Bemærkninger til lovforslaget***

*Almindelige bemærkninger*

**1. Indledning og baggrund**

Regeringen ønsker generelt at styrke mobiliteten for unge mennesker, herunder særligt i de tyndt befolkede egne af Danmark, hvor bl.a. adgangen til kollektiv trafik kan være sparsom. Efter regeringens opfattelse vil en nedsættelse af aldersgrænsen for erhvervelse af førerret til stor knallert fra 18 år til 16 år kunne bidrage til en sådan øget mobilitet.

Det er samtidig vigtigt, at aldersgrænserne er afstemt i forhold til færdselssikkerheden, som regeringen vægter højt.

Ifølge den rapport, som DTU (Danmarks Tekniske Universitet) har udfærdiget om blandet andet de færdselssikkerhedsmæssige aspekter ved at nedsætte aldersgrænsen for erhvervelse af førerret til stor knallert til 16 år, kan det ikke entydigt konkluderes, at en aldersnedsættelse vil skade færdselssikkerheden.

Aldersgrænsen for erhvervelse af førerret til stor knallert er for de flestes andre EU-landes vedkommende 16 år – og i flere lande 15 og 14 år. Danmark og Malta har som de eneste lande fastsat aldersgrænsen for erhvervelse af kørekort til stor knallert til 18 år.

Det er regeringens opfattelse, at en nedsættelse af aldersgrænsen til 16 år kan medvirke til at reducere udbredelsen af konstruktivt ændrede små knallerter (såkaldte tunede knallerter). Tunede knallerter, der konstruktiv er ændrede til at kunne føres med en højere hastighed, er et færdselssikkerhedsmæssigt problem, fordi de ikke er byggede til at skulle føres med mere end 30 km i timen. Ved en nedsættelse af aldersgrænsen til 16 år for stor knallert, vil incitamentet til at tune de små knallerter blive mindsket. En stor knallert er mere sikker end en tunet lille knallert, fordi den store knallert er bygget til den højere hastighedsgrænse. En nedbringelse af antallet af tunede små knallerter vil derfor have en positiv indvirkning for færdselssikkerheden.

Regeringen mener derfor samlet set, at øget mobilitet gennem nedsættelse af aldersgrænsen for erhvervelse af førerret til stor knallert fra 18 år til 16 år kan opnås uden væsentlige negative konsekvenser for færdselssikkerheden,

**2. Undersøgelse fra DTU (Danmarks Tekniske Universitet)**

Lovforslaget er foranlediget af beslutningsforslag nr. B 7 (2018-19) af 4. oktober 2018 om kørekort til stor knallert til 16-årige. B 7 er delvis en genfremsættelse af beslutningsforslag nr. B 23 (2017-18) af 3. november 2017 om kørekort til stor knallert til 16-årige og lille motorcykel til 17-årige.

I anledning af beslutningsforslag B 23 iværksatte Transport-, Bygnings- og Boligministeriet en ekstern undersøgelse om blandt andet de færdselssikkerhedsmæssige konsekvenser ved at nedsætte aldersgrænsen for stor knallert til 16 år og lille motorcykel til 17 år.

DTU (Danmarks Tekniske Universitet) gennemførte i den forbindelse et forsikringsprojekt med det formål at tilvejebringe et vidensgrundlag til vurdering af de færdselssikkerhedsmæssige og mobilitetsmæssige konsekvenser af at nedsætte alderen for kørekort til stor knallert til 16 år og lille motorcykel til 17 år.

Forskningsprojektet konkluderer overordnet, at effekten af at sænke aldersgrænsen for lille motorcykel og stor knallert vil være lille, idet det vurderes, at det vil være et begrænset antal personer, der vil benytte sig af muligheden for at vælge køretøjerne. Baggrunden for den antagelse er, at omfanget af knallertkørsel i dag er minimalt og interessen for at benytte sig af muligheden for at køre knallert 45 og lille motorcykel i en yngre alder er lille, blandt andet som følge af sociale normer. For den del af de unge, som vælger at skifte til en stor knallert, vil der dog være en effekt i form af rejsetidsbesparelse.

Endvidere konkluderer forskningsrapporten, at effekten på færdselssikkerheden for det første afhænger af, hvor stor en del af de unge, som vælger at benytte sig af stor knallert og lille motorcykel, hvis aldersgrænsen blev sat ned. For det andet afhænger effekten på færdselssikkerheden i meget høj grad af, om risikoen følger køretøjet eller føreren. Ved "risikoen følger køretøjet" forstås f.eks. i forhold til den store knallert, at den 16-årige i kørsel på den store knallert vil køre med samme sikkerhed, som de gennemsnitlige nuværende brugere af stor knallert. Ved "risikoen følger føreren" forstås, at den 16-årige i situationen tager sin aldersspecifikke risikoadfærd med i kørslen på den store knallert.

Yderligere analyser er ifølge forskningsprojektet nødvendige for at afgøre med sikkerhed, hvorvidt risikoen følger køretøjet eller føreren. Resultatet af de ulykkesanalyser, der er gennemført i forbindelse med dette projekt, tyder dog på, at risikoen i hvert fald i nogen grad følger føreren. Dels antyder identificerede ulykkesmønstre en sammenhæng mellem livsomstændighederne generelt og de omstændigheder som førerne forulykker under, og dels antyder ulykkesanalyserne, at unge førere af motorkøretøj har vanskeligere ved at agere hensigtsmæssigt i samspillet med de øvrige trafikanter, end ældre.

Endelig konkluderer rapporten, at der ikke evidens for, at unge bliver bedre trafikanter, hvis de tidligere har haft erfaring med at køre lille knallert inden de får mulighed for at køre med stor knallert.

**3. Nedsættelse af aldersgrænsen for kørekort til stor knallert**

*3.1. Gældende ret*

Ifølge færdselslovens § 56, stk. 1, må motorkøretøj og stor knallert kun føres af en person, der har erhvervet kørekort. Føreren skal under kørslen have kørekortet hos sig og skal på forlangende vise det til politiet.

Motorkøretøj skal i henhold til definitionerne i færdselslovens § 2, nr. 2, 14 og 15, forstås som almindelig bil, varebil, lastbil, bus og motorcykel. Stor knallert er ifølge § 2, nr. 7, knallert med en konstruktivt bestemt maksimal hastighed på over 30 km i timen.

Ifølge færdselslovens § 56, stk. 2, nr. 1, kan kørekort til motorkøretøj og stor knallert udstedes til en person, der er fyldt 18 år. Ifølge § 8, stk. 1, nr. 1, i bekendtgørelse nr. om kørekort (kørekortbekendtgørelsen) giver kørekort til stor knallert (kategori AM) ret til at føre knallert med en konstruktivt bestemte maksimale hastighed på 45 km i timen.

Ifølge definitionsbestemmelsen i færdselslovens § 2, nr. 6, skal der ved lovens brug af ordet ”førerret” forstås retten til at føre motordrevet køretøj, hvortil der kræves kørekort, bortset fra lille knallert.

Det indebærer, at hvis førerretten frakendes i medfør af de almindelige frakendelsesregler i §§ 125-127, frakendes førerretten til samtlige kategorier, som føreren har erhvervet førerret til (bortset fra lille knallert), uanset hvilken type køretøj forseelsen er begået med. En frakendelsesudløsende forseelse begået ved kørsel på stor knallert medfører således også frakendelse af førerretten til f.eks. bil og omvendt.

Begyndelsestidspunktet for en ubetinget frakendelse af førerretten er som udgangspunkt tidspunktet for endelig dom eller vedtagelse af førerretsfrakendelsen. Det følger dog af færdselslovens § 128, stk. 4, at hvis føreren er under 18 år på det tidspunkt, hvor en ubetinget frakendelse af førerretten vedtages eller fastslås ved endelig dom, regnes frakendelsestiden fra den dag, hvor føreren fylder 18 år.

Anke af en dom, hvorved der er sket ubetinget frakendelse, efter at førerretten eller retten til at føre lille knallert har været inddraget i medfør af § 130 (administrativ midlertidig inddragelse af førerretten under sagen), har ifølge § 131, stk. 1, ikke opsættende virkning for dommens bestemmelse om frakendelse, medmindre andet bestemmes af byretten ved kendelse. Det samme gælder anke af en dom, hvorved en person over 18 år, der ikke har førerret, ubetinget er frakendt retten til at erhverve denne ret. I andre tilfælde kan byretten i medfør af bestemmelsen på begæring af anklagemyndigheden ved kendelse bestemme, at anke ikke skal have opsættende virkning.

Færdselslovsovertrædelser begået ved kørsel med motorkøretøjer og stor knallert har som udgangspunkt ingen konsekvenser for retten til at føre lille knallert (knallert med en konstruktivt bestemt maksimal hastighed på højest 30 km i timen), ligesom færdselslovsovertrædelser begået ved kørsel på lille knallert som udgangspunkt kun har betydning for retten til at føre lille knallert, men ikke for retten til at føre motorkøretøj og stor knallert.

En undtagelse hertil er dog bestemmelsen i færdselslovens § 129, stk. 4. Det følger heraf, at hvis den fører, der ubetinget frakendes retten til at føre lille knallert, er under 18 år på gerningstidspunktet, udskydes det tidspunkt, hvor den pågældende efter sin alder kan erhverve førerret, desuden i 6 måneder for så vidt angår kørekort med et alderskrav på 18 år (herunder kørekort til bil og stor knallert). Har føreren på afgørelsestidspunktet erhvervet førerret, frakendes førerretten ubetinget i 6 måneder. Det følger ligeledes af § 129, stk. 4, at bestemmelsen i § 60 a, om de almindelige betingelser for generhvervelse af førerretten, ikke finder anvendelse i disse tilfælde. Det følger endelig af § 129, stk. 4, at frakendelse af førerretten på baggrund af forseelser begået på lille knallert af unge under 18 år under særlige omstændigheder kan undlades.

*3.2. Transport-, Bygnings- og Boligministeriets overvejelser og den foreslåede ordning*

Lovforslaget indebærer en nedsættelse af aldersgrænsen for erhvervelse af førerretten til stor knallert fra 18 år til 16 år.

Transport-, Bygnings- og Boligministeriet finder ikke, at der herudover bør ændres i betingelserne for at erhverve førerret til stor knallert.

Det betyder, at der fortsat vil skulle erhverves kørekort til stor knallert, og at reglerne herfor i kørekortbekendtgørelsen vil finde anvendelse. Den 16-årige skal derfor i medfør af kørekortbekendtgørelsens § 38, stk. 1, som betingelse for erhvervelse af kørekort til kategori AM (stor knallert) have modtaget undervisning af en godkendt kørelærer, der har adgang til at virke som kørelærer til kategori AM (stor knallert). Køreundervisningen (teoriundervisning og praktisk køreundervisning) skal i medfør af den nuværende kørekortbekendtgørelses § 43, stk. 1, nr. 1, omfatte følgende mindst 22 lektioner af mindst 45 minutters varighed i teorilokale (teoretiske emner) og mindst 12 lektioner af mindst 45 minutters varighed i praktisk køreundervisning (øvelseskørsel) i overensstemmelse med undervisningsplanen for køreuddannelsen til kategori AM (stor knallert).

I medfør af den undervisningsplan, som Færdselsstyrelsen har udstedt for kategori AM (stor knallert), skal undervisningen – udover undervisning i færdselsregler og kørselsmanøvre – blandet andet også indeholde undervisning i trafikantadfærd samt holdningsbearbejdende undervisning i relation til alkohol og bevidsthedspåvirkende stoffer, risikoforståelse og egne kørselskompetencer.

Det er Transport-, Bygnings- og Boligministeriets opfattelse, at den eksisterende undervisning vedrørende stor knallert, der afsluttes med såvel teoretisk som praktisk køreprøve, er egnet til at sikre gode og ansvarlige førere af stor knallert, og ministeriet finder derfor ikke, at der er behov for at indføre yderligere undervisning for 16-årige førere af stor knallert.

Udover visse konsekvensændringer i kørekortbekendtgørelsens regler vedrørende alderskravet for stor knallert, vil en nedsættelse af alderskravet indebære en konsekvensændring i bekendtgørelse nr. 1599 af 15. december 2017 om forsøgsordning med udstedelse af kørekort til 17-årige. Ifølge bekendtgørelsen omfatter kørekort til kategori B (almindelig bil) erhvervet i henhold til forsøgsordningen for kørekort til 17-årige ikke førerret til stor knallert. Erhvervet førerret til kategori B (almindelig bil), der er erhvervet som 18-årig eller derover efter færdselslovens og kørekortbekendtgørelsens almindelige regler, giver derimod også ret til at føre stor knallert. Baggrunden for, at kørekort erhvervet i henhold til forsøgsordningen for kørekort til 17-årige, ikke omfatter førerret til stor knallert, er, at der ikke kan deltage en ledsager på stor knallert, hvilket er en betingelse i forsøgsordningen.

Da det med den foreslåede nedsættelse af alderskravet for erhvervelse af førerret til stor knallert, vil blive muligt at føre stor knallert allerede som 16 årig, bør denne indskrænkning i forhold til forsøgsordningen for kørekort til 17-årige ophæves. Hvis lovforslaget vedtages, vil de pågældende konsekvensændringer i bekendtgørelse om forsøgsordning med udstedelse af kørekort til 17-årige og kørekortbekendtgørelsen blive foretaget administrativt.

For så vidt angår færdselslovens regler om frakendelse af førerretten, herunder frakendelse af førerretten til stor knallert, bemærker Transport-, Bygnings- og Boligministeriet, at der efter ministeriets opfattelse ikke som en konsekvens af den foreslåede nedsættelse af aldersgrænsen for stor knallert fra 18 år til 16 år skal indføres et nyt system for frakendelse af førerretten for færdselsforseelser begået på stor knallert. Færdselsforseelser begået på stor knallert og andre motorkøretøjer (herunder bil) bør således fortsat have indbyrdes betydning for, i hvilket omfang førerretten skal frakendes. Det vil sige, at en frakendelsesudløsende forseelse begået ved kørsel på stor knallert således fortsat skal medføre frakendelse af førerretten til f.eks. bil og omvendt.

Da alderskravet for erhvervelse af førerret til henholdsvis stor knallert og andre motorkøretøjer imidlertid med den foreslåede nedsættelse af alderskravet for stor knallert ikke længere vil være den samme, vil der skulle foretages ændringer af visse af færdselslovens mere processuelle regler vedrørende førerretsfrakendelse.

Ifølge § 128, stk. 4, regnes frakendelsestiden fra den dag, hvor føreren fylder 18 år, hvis føreren er under 18 år på det tidspunkt, hvor en ubetinget frakendelse af førerretten vedtages eller fastslås ved endelig dom. Hvis denne bestemmelse ikke ændres, vil en 16-årig, der ubetinget frakendes førerretten til at føre stor knallert, reelt få lagt to år oven i frakendelsestiden, idet den først vil skulle regnes fra det tidspunkt, hvor føreren fylder 18 år. Dette er efter Transport-, Bygnings- og Boligministeriets opfattelse ikke rimeligt.

Det foreslås derfor, at bestemmelsen i § 128, stk. 4, ændres, således at frakendelsestiden regnes fra afgørelsestidspunktet for så vidt angår den del af førerretsfrakendelsen, der vedrører stor knallert. Samtidig foreslås der indsat et stk. 5. i bestemmelsen, hvoraf vil følge, at hvis føreren er under 16 år på det tidspunkt, hvor en ubetinget frakendelse af førerretten vedtages eller fastslås ved endelig dom, vil frakendelsestiden for førerret til stor knallert skulle regnes fra den dag, hvor føreren fylder 16 år. Frakendelsestiden i forhold til øvrige køretøjer, herunder bil, vil fortsat skulle regnes fra føreren fylder 18 år, hvis føreren var under 18 år på afgørelsestidspunktet. Der henvises herved nærmere til bemærkningerne til lovforslagets § 1, nr. 2 og 3.

Ligeledes bør der ske en tilpasning af færdselslovens § 131, stk. 1, for så vidt angår spørgsmålet om virkningen af anke af domme, hvorved personer over 18 år, der ikke har erhvervet førerret, ubetinget er frakendt retten til at erhverve denne ret. I henhold til bestemmelsen har anke af en sådan dom ikke opsættende virkning for dommens bestemmelse om frakendelse, medmindre andet bestemmes af byretten ved kendelse. Som en konsekvens af den foreslåede nedsættelse af alderskravet for stor knallert foreslås § 131, stk. 1, ændret, således at det samme vil gælde ved anke af en dom, hvorved en person over 16 år, der ikke har erhvervet førerret til stor knallert, ubetinget er frakendt retten til at erhverve førerret til stor knallert. Der henvises herved nærmere til bemærkningerne til lovforslagets § 1, nr. 5.

Det er endvidere Transport-, Bygnings- og Boligministeriets opfattelse, at færdselsforseelser begået på lille knallert af førere under 18 år fortsat skal have konsekvenser for den unge føreres mulighed for at erhverve førerret til stor knallert. Det foreslås derfor, at § 129, stk. 4, ændres således, at en ubetinget frakendelse af retten til at føre lille knallert fortsat vil medføre en udskydelse af retten til at erhverve førerret til stor knallert i seks måneder, hvis føreren er under 18 år på gerningstidspunktet, og at førerretten til stor knallert frakendes ubetinget i seks måneder, hvis den unge fører på afgørelsestidspunktet har erhvervet førerret til stor knallert. Herved opretholdes den gældende retstilstand. Der henvises herved nærmere til bemærkningerne til lovforslagets § 1, nr. 4.

**4. Økonomiske konsekvenser og implementeringskonsekvenser for det offentlige**Lovforslaget forventes ikke at have økonomiske konsekvenser for det offentlige, der overstiger, hvad der kan afholdes inden for myndighedernes egne rammer.

Lovforslaget har en række mindre administrative konsekvenser for de offentlige myndigheder, der forvalter kørekort. Landets kommuner og Rigspolitiet skal foretage en indpasning af aldersnedsættelsen for kørekort til stor knallert i relevante IT-systemer m.v., der anvendes til at forvalte kørekort.

Lovforslaget indebærer ikke herudover IT-mæssige implikationer for det offentlige.

**5. Økonomiske og administrative konsekvenser for erhvervslivet**

Lovforslaget forventes ikke at medføre administrative eller økonomiske konsekvenser for erhvervslivet af nævneværdig karakter. Der må dog forventes en vis stigning i efterspørgslen på stor knallert samt kørekort hertil.

Principperne for agil lovgivning er ikke relevante for lovforslaget, da lovforslaget ikke omhandler forretningsmodeller, innovation eller særlige teknologier.

**6. Administrative konsekvenser for borgerne**

Lovforslaget har ikke administrative konsekvenser for borgerne.

**7. Miljømæssige konsekvenser**

Ifølge oplysninger fra Miljøstyrelsen udleder en knallert (gennemsnitsberegning over både lille og stor knallert vægtet ud fra den samlede bestand i 2017) 0,158 g NOx pr. kørt km og 37,4 mg PM2.5 pr. kørt km. En stigning i omfanget af kørsel med stor knallert vil potentielt kunne medføre øget udledning af emissioner.

Det er ikke muligt på baggrund af tilgængeligt statistisk materiale eller på andet grundlag at foretage en vurdering af, hvor stor en stigning i omfanget af kørsel med stor knallert lovforslaget vil medføre. Det er dog forventningen, at en del af en forøgelse af brugen af stor knallert vil erstatte brug af lille knallert. Endvidere indikerer undersøgelsen fra DTU (Danmarks Tekniske Universitet), der er omtalt i pkt. 2 i lovforslagets almindelige bemærkninger, at interessen for at benytte sig af muligheden for at køre stor knallert blandt 16-17-årige ikke umiddelbart er stor. På den baggrund vurderes de negative miljømæssige konsekvenser at ville være minimale.

**8***.* **Forholdet til EU-retten**

Ifølge EU’s 3. kørekortdirektiv (Europa-Parlamentets og Rådets Direktiv 2006/126/EF), er den generelle aldersgrænse for erhvervelse af kørekort til knallert i EU 16 år. Medlemsstaterne kan dog vælge enten at hæve aldersgrænsen til 18 år eller sænke aldersgrænsen til 14 år. Nedsættelse af aldersgrænsen for førerret til stor knallert til 16 år kan således ske indenfor rammerne af 3. kørekortdirektiv.

Lovforslaget indeholder herudover ikke EU-retlige aspekter.

**9. Hørte myndigheder og organisationer**
Et udkast til lovforslag har i perioden fra den **xx**. februar 2019 til den **xx**. marts 2019 været sendt i høring hos følgende myndigheder og organisationer mv.:

Østre og Vestre Landsret, samtlige byretter, Advokatrådet, Autobranchen Danmark, Automobilbranchens Handels- og Industriforening, Beredskabsstyrelsen, Campingbranchen, Cyklistforbundet, Danmarks Tekniske Universitet – Institut for Transport (DTU Transport), Danmarks Motor Union, Dansk Bilbrancheråd, Dansk Bilforhandler Union, Dansk Byggeri, Dansk Metal, Dansk Erhverv, Dansk Industri (DI), Dansk Kørelærer-Union, Dansk Køreskole Forening, Dansk Standard, Dansk Transport & Logistik (DTL), Danske Advokater, Danske Biludlejere, Danske Kørelæreres Landsforbund, Danske Motorcyklister, Danske Regioner, De Danske Bilimportører, Den Danske Dommerforening, Dommerfuldmægtigforeningen, Domstolsstyrelsen, Erhvervsstyrelsen, Falck Danmark A/S, Forbrugerombudsmanden, Forbrugerrådet Tænk, Forenede Danske Motorejere (FDM), Foreningen af Frie Kørelærere, Foreningen af offentlige anklagere, Forsikring & Pension, Forsvarets Køreskole, Frie Danske Lastbilvognmænd (FDL), Håndværksrådet, Institut for Menneskerettigheder, International Transport Danmark (ITD), KL, Køreprøvesagkyndiges Landsforening, Landsforeningen for Forsvarsadvokater, Landdistrikternes Fællesråd, Landsforeningen Landsbyerne i Danmark, Landsforeningen af Polio Trafik- og Ulykkesskadede, Miljøstyrelsen, NOAH-Trafik, Politiforbundet i Danmark, Rigsadvokaten, Rigspolitiet, Rådet for Bæredygtig Trafik, Rådet for Sikker Trafik, Trafikforskningsgruppen ved Aalborg Universitet, Trafiksikkerheds Venner i Danmark, Transporterhvervets Uddannelser og Veteranknallertklubben Aktiv.

**10. Sammenfattende skema**

**Samlet vurdering af konsekvenser af lovforslaget**

|  |  |  |
| --- | --- | --- |
|  | Positive konsekvenser/mindre udgifter | Negative konsekvenser/merudgifter |
| Økonomiske konsekvenser for stat, kommuner og regioner | Ingen  | Lovforslaget forventes ikke at medføre merudgifter af et omfang, der overstiger myndighedernes egne rammer.  |
| Administrative konsekvenser for stat, kommuner og regioner | Ingen | Indpasning af aldersnedsættelse for stor knallert i de relevante kørekortmyndighedersIT-systemer m.v. |
| Økonomiske konsekvenser for erhvervslivet | Ingen | Ingen |
| Administrative konsekvenser for erhvervslivet | Ingen  | Ingen |
| Miljømæssige konsekvenser | Ingen | Den forventede stigning i omfanget af kørsel med stor knallert vurderes alene at blive af et sådant omfang, at de negative miljømæssige konsekvenser vil være minimale. |
| Administrative konsekvenser for borgerne | Ingen | Ingen |
| Forholdet til EU-retten | Ifølge EU’s 3. kørekortdirektiv (Europa-Parlamentets og Rådets Direktiv 2006/126/EF), er den generelle aldersgrænse for erhvervelse af kørekort til knallert i EU 16 år. Medlemsstaterne kan dog vælge enten at hæve aldersgrænsen til 18 år eller at sænke aldersgrænsen til 14 år. Nedsættelse af aldersgrænsen for førerret til stor knallert til 16 år kan således ske indenfor rammerne af 3. kørekortdirektiv. |
| Er i strid med de fem principper for implementering af erhvervsrettet EU-lovgivning/Går videre end minimumskrav i EU-regulering (sæt X) |  JA NEJ X |

Bemærkninger til forslagets enkelte bestemmelser

*Til § 1*

Til nr. 1

Ifølge færdselslovens § 56, stk. 2, nr. 1, kan kørekort til motorkøretøj og stor knallert udstedes til en person, der er fyldt 18 år.

Der henvises i øvrigt til punkt 3.1 i lovforslagets almindelige bemærkninger.

Med den foreslåede bestemmelse vil alderskravet for erhvervelse af førerret til stor knallert blive nedsat fra 18 år til 16 år. Den foreslåede bestemmelse medfører ikke herudover ændringer i betingelserne for at erhverve førerret til stor knallert.

Der henvises i øvrigt til punkt 3.2 i lovforslagets almindelige bemærkninger.

Til nr. 2

Begyndelsestidspunktet for en ubetinget frakendelse af førerretten er som udgangspunkt tidspunktet for endelig dom eller vedtagelse af førerretsfrakendelsen. Det følger dog af færdselslovens § 128, stk. 4, at hvis føreren er under 18 år på det tidspunkt, hvor en ubetinget frakendelse af førerretten vedtages eller fastslås ved endelig dom, regnes frakendelsestiden fra den dag, hvor føreren fylder 18 år.

Med den foreslåede bestemmelse indsættes et nyt pkt. i § 128, stk. 4, hvoraf følger, at frakendelsestiden for førerret til stor knallert dog som udgangspunkt vil skulle regnes fra afgørelsestidspunktet, hvis føreren er under 18 år. For så vidt angår tilfælde, hvor føreren er under 16 år henvises til lovforslagets bemærkninger til § 1, nr. 3.

Den foreslåede bestemmelse medfører, at frakendelsestiden skal regnes fra forskellige tidspunkter for førerretten til stor knallert og for førerretten for motorkøretøjer (herunder bil), hvis føreren er under 18 år på det tidspunkt, hvor en ubetinget frakendelse af førerretten vedtages eller fastslås ved endelig dom. For så vidt angår førerretten til stor knallert vil frakendelsestiden skulle regnes fra afgørelsestidspunktet, og for så vidt angår førerretten til motorkøretøjer (herunder bil) fra den dag, hvor føreren fylder 18 år.

Den foreslåede bestemmelse ændrer ikke ved, at hvis en fører under 18 år, der ubetinget har fået frakendt førerretten, i perioden frem til det fyldte 18. år begår et nyt forhold, der begrunder frakendelse af førerretten, vil § 126, stk. 1, nr. 9, finde anvendelse. Der skal i et sådant tilfælde således fortsat udmåles en ny, samlet frakendelse, medmindre betingelserne i § 126, stk. 2, for i stedet at idømme en betinget frakendelse er opfyldte.

Til nr. 3

I medfør af den foreslåede bestemmelse vil frakendelsestiden for førerret til stor knallert skulle regnes fra den dag, hvor føreren fylder 16 år, hvis føreren er under 16 år på det tidspunkt, hvor en ubetinget frakendelse af førerretten vedtages eller fastslås ved endelig dom. Er føreren 16 år, men under 18 år, vil frakendelsestiden skulle regnes fra afgørelsestidspunktet for så vidt angår førerretten til stor knallert, jf. herved den foreslåede bestemmelse i lovforslagets § 1, nr. 2.

For så vidt angår førerretten til motorkøretøj, hvortil der kræves kørekort, herunder bil, vil bestemmelsen i § 128, stk. 4, der med lovforslagets § 1, nr. 2, bliver § 128, stk. 4, 1. pkt., finde anvendelse i alle tilfælde, hvor føreren er under 18 år på tidspunktet for frakendelsen.

For så vidt angår kørsler, der foretages i tiden efter en endelig afgørelse om ubetinget frakendelse af førerretten, medfører den foreslåede bestemmelse, at en fører frem til tidspunktet, hvor vedkommende fylder 16 år, ikke vil kunne straffes for kørsel i frakendelsestiden, da frakendelsestiden endnu ikke er begyndt at løbe. Føreren må i givet fald i stedet straffes i henhold til § 117 d, stk. 2, jf. § 56, stk. 1, for kørsel med motordrevet køretøj, hvortil der kræves kørekort, uden at have erhvervet kørekort.

Efter det fyldte 16. år, vil en fører kunne straffes for kørsel i frakendelsestiden, hvis kørslen har fundet sted på stor knallert. Hvis kørslen har fundet sted i et motorkøretøj, herunder bil, vil føreren dog fortsat ikke kunne straffes for kørsel i frakendelsestiden, før vedkommende er fyldt 18 år, men vil fortsat i stedet kunne straffes for at have kørt uden erhvervet kørekort.

Til nr. 4

Det følger af § 129, stk. 4, at hvis den fører, der ubetinget frakendes retten til at føre lille knallert, er under 18 år på gerningstidspunktet, udskydes det tidspunkt, hvor den pågældende efter sin alder kan erhverve førerret, desuden i 6 måneder, for så vidt angår kørekort med et alderskrav på 18 år (herunder kørekort til bil og stor knallert). Har føreren på afgørelsestidspunktet erhvervet førerret, frakendes førerretten ubetinget i 6 måneder. Det følger ligeledes af § 129, stk. 4, at bestemmelsen i § 60 a, om de almindelige betingelser for generhvervelse af førerretten, ikke finder anvendelse i disse tilfælde. Det følger endelig af § 129, stk. 4, at frakendelse af førerretten på baggrund af forseelser begået på lille knallert af unge under 18 år under særlige omstændigheder kan undlades.

Med den foreslåede bestemmelse tilføjes § 129, stk. 4, et nyt 2. pkt., hvoraf vil følge, at hvis føreren er under 16 år på gerningstidspunktet, udskydes det tidspunkt, hvor den pågældende efter sin alder kan erhverve førerret, desuden i 6 måneder, for så vidt angår kørekort med et alderskrav på 16 år. Ændringen af § 129, stk. 4, medfører, at en ubetinget frakendelse af retten til at føre lille knallert fortsat vil medføre en udskydelse af retten til at erhverve førerret til stor knallert i seks måneder, hvis føreren er under 18 år på gerningstidspunktet.

Den foreslåede bestemmelse indebærer ikke øvrige ændringer af § 129, stk. 4. Det betyder bland andet, at hvis føreren på afgørelsestidspunktet har erhvervet førerret, frakendes førerretten ubetinget i 6 måneder både for så vidt angår førerret til stor knallert og til motorkøretøjer. Spørgsmålet. Om hvornår en sådan ubetinget frakendelse skal regnes fra afgøres i henhold til § 128, stk. 4, og det nye stk. 5, der foreslås indsat med lovforslagets § 1, nr. 3.

Til nr. 5

Ifølge § 131, stk. 1, har anke af en dom, hvorved der er sket ubetinget frakendelse, efter at førerretten eller retten til at føre lille knallert har været inddraget i medfør af § 130 (administrativ midlertidig inddragelse af førerretten under sagen), ikke opsættende virkning for dommens bestemmelse om frakendelse, medmindre andet bestemmes af byretten ved kendelse. Det samme gælder ifølge bestemmelsens 2. pkt. anke af en dom, hvorved en person over 18 år, der ikke har førerret, ubetinget er frakendt retten til at erhverve denne ret. I andre tilfælde kan byretten i medfør af bestemmelsen på begæring af anklagemyndigheden ved kendelse bestemme, at anke ikke skal have opsættende virkning.

Ifølge den foreslåede bestemmelse ændres § 131, stk. 1, 2. pkt., således at det samme vil gælde ved anke af en dom, hvorved en person over 16 år, men ikke over 18 år, der ikke har erhvervet førerret til stor knallert, ubetinget er frakendt retten til at erhverve førerret. Den foreslåede ændring er en konsekvens af lovforslagets § 1, nr. 1, hvorved alderskravet for kørekort til stor knallert nedsættes fra 18 år til 16 år.

*Til § 2*

Det foreslås i § 2, at loven træder i kraft den 1. juli 2019.

Det bemærkes, at lovforslagets § 1, nr. 2 og 3, om tidspunktet for, hvornår en ubetinget frakendelse af førerretten skal regnes fra i forhold til førerretten til stor knallert, hvis føreren var under henholdsvis 18 og 16 år på tidpunktet for frakendelsen, vil finde anvendelse for personer, der på tidspunktet for reglernes ikrafttræden er frakendt førerretten. Der vil således ved reglernes ikrafttræden kunne forekomme situationer, hvor en persons førerretsfrakendelse i forhold til stor knallert efter reglerne i § 1, nr. 2 og 3 vil udløbe tidligere end forudsat på frakendelsestidspunktet før reglernes ikrafttræden, eller eventuelt allerede være udløbet ved lovens ikrafttræden.

Ifølge færdselslovens § 143 gælder loven ikke for Færøerne og Grønland, og loven indeholder ikke en anordningsbestemmelse om, at lovens regler kan sættes i kraft for Færøerne og Grønland. Ændringer af færdselsloven kan således heller ikke gælde for Færøerne og Grønland, og nærværende lovforslag indeholder derfor ikke en territorialbestemmelse.